เผยร้านทอง6พันแห่งตกเป็นเหยื่อทองปลอม
สมาคมค้าทองคำเผยร้านทอง 6,000 แห่งได้รับความเสียหายจากทองปลอม สูญเฉลี่ย2-3แสนบาทต่อร้าน พร้อมจับมือสภาทนายฯร่วมช่วยเรื่องคดี
28 ต.ค. 2555

สมาคมค้าทองคำเผยร้านทอง 6,000 แห่งได้รับความเสียหายจากทองปลอม สูญเฉลี่ย2-3แสนบาทต่อร้าน พร้อมจับมือสภาทนายฯร่วมช่วยเรื่องคดี
เมื่อวันที่ 28 ต.ค. สมาคมค้าทองคำจัดสัมมนาได้จัดสัมมนา "รู้ทันทองปลอม สัญจร"ที่ห้องราชา บอลรูม อาคาร 2 ชั้น 11 โรงแรมปรินซ์พาเลส มหานาค กรุงเทพฯโดยสมาคมค้าทองคำ และ สภาทนายความในพระบรมราชูปถัมภ์ ได้ลงนามบันทึกความร่วมมือในการแก้ไขปัญหาทองปลอม ซึ่งทางสภาทนายความฯจะให้ความช่วยเหลือเรื่องคดีความโดยส่งทนายร่วมทำคดี เพื่อช่วยผู้ประกอบการประหยัดค่าใช้จ่ายและช่วยอำนวยความสะดวก
ทั้งนี้สมาคมค้าทองคำระบุว่า ขณะนี้มีร้านทองกว่า 6,000 แห่งได้รับความเสียหายจากทองปลอม คิดเป็นมูลค่าความเสียหายกว่า 2 พันล้านบาทต่อปี เฉลี่ยมูลค่าความเสียหายต่อร้านปีละ 2-3 แสนบาท ซึ่งมิจฉาชีพได้มีวิธีการปลอมแปลงที่ละเอียดแนบเนียนขึ้น ทำให้การตรวจสอบทำได้ยาก ต้องใช้ประสบการณ์และทักษะในการสังเกต รวมทั้งต้องมีการฝนกับหินลองทองในหลายจุด รวมทั้งการเผาไฟเพื่อดูสีของทอง จึงจะสามารถพิสูจน์ได้ว่าเป็นทองปลอม